Κανονισμός (ΕΚ) αριθ. 799/2000 της Επιτροπής

της 17ης Απριλίου 2000

για την περάτωση της έρευνας αναφορικά με την κατά τους ισχυρισμούς, καταστρατήγηση των μέτρων αντιντάμπινγκ που επεβλήθησαν με τον κανονισμό (ΕΟΚ) αριθ. 2861/93 του Συμβουλίου στις εισαγωγές ορισμένων μαγνητικών δίσκων (μικροδίσκων 3,5") καταγωγής Ταϊβάν και Λαϊκής Δημοκρατίας της Κίνας μέσω εργασιών συναρμολόγησης στην Κοινότητα, και για την περάτωση της υπαγωγής εισαγωγών μερών των μικροδίσκων που καθιερώθηκε με τον κανονισμό (ΕΚ) αριθ. 1646/1999

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας(1), όπως τροποποιήθηκε τελευταία από τον κανονισμό (ΕΚ) αριθ. 905/98(2), και ιδίως τα άρθρα 9, 13 και 14,

Κατόπιν διαβουλεύσεων με τη συμβουλευτική επιτροπή,

Εκτιμώντας τα ακόλουθα:

Α. ΔΙΑΔΙΚΑΣΙΑ

(1) Στις 29 Ιουλίου 1999, με τον κανονισμό (ΕΚ) αριθ. 1646/1999(3), η Επιτροπή άρχισε έρευνα σύμφωνα με το άρθρο 13 του κανονισμού (ΕΚ) αριθ. 384/96 (εφεξής καλούμενου "ο βασικός κανονισμός") για την εξέταση της κατά τους ισχυρισμούς καταστρατήγησης των δασμών αντιντάμπινγκ που επεβλήθησαν με τον κανονισμό (ΕΟΚ) αριθ. 2861/93(4), όπως τροποποιήθηκε από τον κανονισμό (ΕΚ) αριθ. 2537/1999(5), στις εισαγωγές ορισμένων μαγνητικών δίσκων (μικροδίσκων 3,5") καταγωγής Ταϊβάν και Λαϊκής Δημοκρατίας της Κίνας μέσω εργασιών συναρμολόγησης στην Κοινότητα, και ζήτησε από τις τελωνειακές αρχές, δυνάμει του άρθρου 14 παράγραφος 5 του βασικού κανονισμού, να προβούν στις κατάλληλες ενέργειες για την καταγραφή των εισαγωγών των κυριοτέρων μερών μικροδίσκων που καλύπτονται από την έρευνα.

(2) Η έρευνα άρχισε ύστερα από αίτηση που υπεβλήθη στις 14 Ιουνίου 1999 από την επιτροπή ευρωπαίων κατασκευαστών δισκετών (Diskma). Η αίτηση περιείχε επαρκή εκ πρώτης όψεως αποδεικτικά στοιχεία, δυνάμει του άρθρου 13 παράγραφος 3 του βασικού κανονισμού, ότι οι δασμοί αντιντάμπινγκ στις εισαγωγές μικροδίσκων 3,5" καταγωγής Ταϊβάν και Λαϊκής Δημοκρατίας της Κίνας καταστρατηγούνταν από εισαγωγές μερών μικροδίσκων από τις εν λόγω χώρες που χρησιμοποιούνταν σε εργασίες συναρμολόγησης στην Κοινότητα. Τα αποδεικτικά αυτά στοιχεία κρίθηκαν επαρκή για να δικαιολογήσουν την έναρξη έρευνας.

(3) Η Επιτροπή ενημέρωσε επισήμως τις αρχές της Ταϊβάν και της Λαϊκής Δημοκρατίας της Κίνας σχετικά με την έναρξη της έρευνας και απέστειλε ερωτηματολόγια, στην επιχείρηση συναρμολόγησης μικροδίσκων που κατονομάζεται στην αίτηση και στον συνδεόμενο με αυτήν εξαγωγέα στην Ταϊβάν. Επίσης, απεστάλησαν ερωτηματολόγια σε παραγωγούς-εξαγωγείς της Λαϊκής Δημοκρατίας της Κίνας και της Ταϊβάν, οι οποίοι συνεργάσθηκαν κατά την αρχική έρευνα. Οι ενδιαφερόμενες εταιρείες γνωστοποίησαν γραπτώς τις απόψεις τους.

(4) Η έρευνα κάλυψε τη χρονική περίοδο από την 1η Ιουλίου 1998 έως τις 30 Ιουνίου 1999 (εφεξής καλούμενη "ΠΕ").

(5) Η Επιτροπή έλαβε πλήρεις απαντήσεις από τις ακόλουθες εταιρείες:

i) Εξαγωγείς μερών μικροδίσκων:

- CMC Magnetics Corporation, Taipei, Ταϊβάν ("CMC")*,

- Vigobyte International Corporation, California, ΗΠΑ.

ii) Υπεύθυνος συναρμολόγησης στην Κοινότητα:

- Europa Magnetics Corporation, Cramlington, Ηνωμένο Βασίλειο ("EMC")*.

(6) Η Επιτροπή επαλήθευσε όλα τα πληροφοριακά στοιχεία που έκρινε απαραίτητα και πραγματοποίησε επισκέψεις επαλήθευσης στις εγκαταστάσεις των εταιρειών που αναφέρονται ανωτέρω με αστερίσκο.

Β. ΠΕΔΙΟ ΤΗΣ ΕΡΕΥΝΑΣ

(7) Στο άρθρο 13 παράγραφοι 1 και 2 του βασικού κανονισμού, προβλέπεται η δυνατότητα επέκτασης των ισχυόντων μέτρων αντιντάμπινγκ έναντι εισαγωγών μερών των προϊόντων από τη χώρα που υπόκειται στα μέτρα όταν σημειώνεται καταστρατήγηση των μέτρων που έχουν τεθεί σε ισχύ. Στόχος της παρούσας έρευνας ήταν να εξετάσει κατά πόσον πληρούνταν τα κριτήρια που ορίζονται στο άρθρο 13 παράγραφος 2 του βασικού κανονισμού.

Γ. ΣΥΜΠΕΡΑΣΜΑΤΑ

1. Όρος του άρθρου 13 παράγραφος 2 στοιχείο α): Έναρξη ή σημαντική αύξηση των εργασιών

(8) Η EMC άρχισε εργασίες το 1993 και οι δραστηριότητές της αυξήθηκαν σταθερά και σημαντικά κατά τη διάρκεια των επομένων ετών. Οι πωλήσεις των μικροδίσκων που συναρμολογήθηκαν στην EMC άρχισαν αμέσως μετά την επιβολή των μέτρων αντιντάμπινγκ στην Ιαπωνία, στη Δημοκρατία της Κίνας και στην Ταϊβάν τον Οκτώβριο του 1993. Οι πωλήσεις αυτές αυξήθηκαν κατά 270 % περίπου μεταξύ του 1994 και της ΠΕ. Κατά τη διάρκεια του ιδίου χρονικού διαστήματος, το μερίδιο της EMC στην αγορά της Κοινότητας αυξήθηκε κατά 420 % περίπου. Η σημαντική αυτή αύξηση των πωλήσεων συνοδεύτηκε από παρεμφερή αύξηση της ικανότητας συναρμολόγησης. Η παρούσα ικανότητα της EMC εκτιμάται σε σημαντικό ποσοστό της συνολικής κοινοτικής ζήτησης, αν και η χρησιμοποίηση της ικανότητας μειώθηκε κατά τα τελευταία έτη κατ' αναλογία με τη σχετική μείωση της κοινοτικής κατανάλωσης. Συνήχθη επομένως το συμπέρασμα ότι πληρούται ο όρος που ορίζεται στο άρθρο 13 παράγραφος 2 στοιχείο α) του βασικού κανονισμού.

2. Όροι του άρθρου 13 παράγραφος 2 στοιχείο β): κριτήρια του 60 % και του 25 %

(9) Σύμφωνα με το άρθρο 13 παράγραφος 2 στοιχείο β) του βασικού κανονισμού, προκειμένου να θεωρηθεί ότι υπάρχει καταστρατήγηση η Επιτροπή έπρεπε να διαπιστώσει ότι τα μέρη από τις χώρες που υπόκεινται στα μέτρα αντιπροσώπευαν το 60 % τουλάχιστον της συνολικής αξίας των μερών του συναρμολογημένου προϊόντος και ότι η προστιθέμενη αξία των μερών που χρησιμοποιήθηκαν στη συναρμολόγηση δεν υπερέβαινε το 25 % του κόστους κατασκευής.

(10) Η έρευνα απέδειξε ότι η EMC δεν αγόρασε μέρη μικροδίσκων τα οποία είχαν αποσταλεί από τη Λαϊκή Δημοκρατία της Κίνας. Τα περισσότερα μέρη μικροδίσκων τα οποία χρησιμοποιήθηκαν από την EMC στις εργασίες συναρμολόγησης είχε προμηθεύσει η μητρική εταιρεία της επιχείρησης συναρμολόγησης στην Ταϊβάν (CMC). Μία εταιρεία έμμεσα συνδεδεμένη με την EMC, η οποία δεν ήταν εγκατεστημένη ούτε στην Κοινότητα ούτε στη Λαϊκή Δημοκρατία της Κίνας ή την Ταϊβάν προμήθευσε μεγάλες ποσότητες ενός σημαντικού συστατικού μέρους. Τα υπόλοιπα μέρη προήλθαν από το εσωτερικό της Κοινότητας.

i) Πρώτο κριτήριο: 60 % της συνολικής αξίας των μερών που συνιστούν το συναρμολογημένο προϊόν

(11) Για τη διεξαγωγή της δοκιμής του 60 %, ελήφθησαν υπόψη όλα τα μέρη που αποτελούν αντικείμενο της έρευνας. Τα υλικά συσκευασίας εξαιρέθηκαν από τους υπολογισμούς δεδομένου ότι από μόνα τους δεν μπορούν να θεωρηθούν ως ένα από τα τεχνικά και φυσικά χαρακτηριστικά που καθορίζουν το προϊόν, και προστίθενται σε μεταγενέστερο στάδιο της παραγωγικής διαδικασίας, μετά την ολοκλήρωση όλων των εργασιών συναρμολόγησης. Η αξία των μερών καθορίσθηκε με βάση τις τιμές πώλησης των προϊόντων κατά την παράδοσή τους στις εγκαταστάσεις της επιχείρησης συναρμολόγησης (ήτοι, συμπεριλαμβανομένου του μεταφορικού κόστους και, κατά περίπτωση, των εισαγωγικών δασμών). Οι τιμές οι οποίες δεν είχαν θεωρηθεί ως πλήρως ανταγωνιστικές τιμές και ως εκ τούτου είχαν κατασκευασθεί, καθορίσθηκαν επίσης στο επίπεδο "παράδοσης στις εγκαταστάσεις της επιχείρησης συναρμολόγησης".

(12) Η αξία των μερών από την Ταϊβάν συγκρίθηκε τότε με τη συνολική αξία των μερών του συναρμολογημένου προϊόντος. Διαπιστώθηκε ότι το ποσοστό των μερών από την Ταϊβάν υπερέβαινε κατά πολύ το 60 % της συνολικής αξίας των μερών. Συνήχθη επομένως το συμπέρασμα ότι πληρούται το πρώτο κριτήριο το οποίο ορίζεται στο άρθρο 13 παράγραφος 2 στοιχείο β) του βασικού κανονισμού.

ii) Δεύτερο κριτήριο: 25 % της προστιθέμενης αξίας των μερών που χρησιμοποιήθηκαν κατά τη συναρμολόγηση

(13) Για τη διεξαγωγή της δοκιμής του 25 %, η προστιθέμενη αξία των μερών που χρησιμοποιήθηκαν κατά τη διαδικασία συναρμολόγησης προσδιορίσθηκε, εν γένει, ως το άθροισμα του κόστους εργασίας και των δαπανών απόσβεσης καθώς και άλλων γενικών εξόδων κατασκευής που πραγματοποίησε η επιχείρηση συναρμολόγησης όσον αφορά αυτά τα μέρη. Τα έξοδα πώλησης καθώς και οι γενικές και οι διοικητικές δαπάνες δεν ελήφθησαν υπόψη για το συγκεκριμένο υπολογισμό. Εξαιρέθηκαν επίσης το κόστος εργασίας και τα γενικά έξοδα που αφορούν τη συσκευασία, για τους λόγους που αναφέρονται ανωτέρω (βλέπε αιτιολογική σκέψη 11). Η προστιθέμενη αξία που καθορίσθηκε κατ' αυτόν τον τρόπο εκφράσθηκε στη συνέχεια ως ποσοστό του κόστους κατασκευής το οποίο συνίσταται στην αξία όλων των μερών, με βάση τις πλήρως ανταγωνιστικές τιμές αγοράς αυτών των μερών κατά την είσοδό τους στο εργοστάσιο αυξημένες κατά την προστιθέμενη αξία των μερών κατά τη διάρκεια των εργασιών συναρμολόγησης ή συμπλήρωσης.

Η προστιθέμενη αξία μειώθηκε κατά το ποσό των κρατικών επιχορηγήσεων που αφορούσαν το κόστος κατασκευής του συναρμολογημένου προϊόντος.

(14) Διαπιστώθηκε ότι η μέση προστιθέμενη αξία που καθορίσθηκε κατ' αυτόν τον τρόπο για την περίοδο έρευνας ήταν ανώτερη του κατωτάτου ορίου του 25 % που ορίζεται στο άρθρο 13 παράγραφος 2 στοιχείο β) του βασικού κανονισμού. Συνεπώς, δεν πληρούται το δεύτερο κριτήριο που αναφέρεται στο συγκεκριμένο άρθρο και, ως εκ τούτου, οι εργασίες συναρμολόγησης δεν είναι δυνατόν να θεωρηθούν ως καταστρατήγηση κατά την έννοια του άρθρου 13 παράγραφος 2 του βασικού κανονισμού.

3. Όροι του άρθρου 13 παράγραφος 2 στοιχείο γ): εξουδετέρωση των επανορθωτικών συνεπειών των δασμών και αποδεικτικά στοιχεία ως προς την ύπαρξη ντάμπινγκ

(15) Δεδομένου ότι η έρευνα έδειξε ότι δεν πληρούται το κριτήριο του 25 % και ότι, ως εκ τούτου, η διαδικασία πρέπει να περατωθεί δεν θεωρήθηκε αναγκαία η εξέταση αυτών των θεμάτων.

Δ. ΠΕΡΑΤΩΣΗ ΤΗΣ ΕΡΕΥΝΑΣ

(16) Ενόψει των ανωτέρω συμπερασμάτων και εκτιμήσεων, κρίνεται σκόπιμη η περάτωση της παρούσας έρευνας αναφορικά με την καταστρατήγηση δίχως την επέκταση των δασμών αντιντάμπινγκ που έχουν επιβληθεί. Συνεπώς, πρέπει να ανασταλεί η υπαγωγή των μερών μικροδίσκων σε διαδικασία καταγραφής που καθιερώθηκε με τον κανονισμό (ΕΚ) αριθ. 1646/1999 και να καταργηθεί ο σχετικός κανονισμός.

(17) Ζητήθηκε η γνώμη της συμβουλευτικής επιτροπής η οποία δεν προέβαλε καμία αντίρρηση σχετικά με την περάτωση.

(18) Τα ενδιαφερόμενα μέρη ενημερώθηκαν σχετικά με τα ουσιώδη πραγματικά περιστατικά και το σκεπτικό βάσει των οποίων η Επιτροπή προτίθεται να περατώσει την έρευνα και τους παρεσχέθη η δυνατότητα να υποβάλουν τις παρατηρήσεις τους. Η μόνη ουσιαστική παρατήρηση υπεβλήθη από την EMC, η οποία θεώρησε εσφαλμένη την εξαίρεση των δαπανών συσκευασίας, αλλά συμφώνησε με τα συμπεράσματα στα οποία κατέληξε η Επιτροπή,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Περατούται η έρευνα αναφορικά με την κατά τους ισχυρισμούς καταστρατήγηση των μέτρων αντιντάμπινγκ που επεβλήθησαν με τον κανονισμό (ΕΟΚ) αριθ. 2861/93 στις εισαγωγές ορισμένων μαγνητικών δίσκων (μικροδίσκων 3,5") καταγωγής Ταϊβάν και Λαϊκής Δημοκρατίας της Κίνας μέσω εργασιών συναρμολόγησης στην Κοινότητα που άρχισε με τον κανονισμό (ΕΚ) αριθ. 1646/1999.

Άρθρο 2

Ο κανονισμός (ΕΚ) αριθ. 1646/1995 καταργείται.

Άρθρο 3

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 17 Απριλίου 2000.

Για την Επιτροπή

Pascal Lamy

Μέλος της Επιτροπής

(1) ΕΕ L 56 της 6.3.1996, σ. 1.

(2) ΕΕ L 128 της 30.4.1998, σ. 18.

(3) ΕΕ L 195 της 28.7.1999, σ. 9.

(4) ΕΕ L 262 της 21.10.1993, σ. 4.

(5) ΕΕ L 307 της 2.12.1999, σ. 1.